高永能

高永能 ， 字君舉 ， 北宋綏州 （ 今陝西綏德 ） 人 ， 高永能從祖父寓居青澗 （ 今陝西省清澗 ） ， 年少時便擅長騎馬射箭 。 由行伍補殿侍 （ 階官 ， 無品 ） ， 稍遷供奉官 （ 階官 ， 三班使臣 ， 小使臣 ， 從八品 ） 。 種諤取綏州 ， 發永能兵六千先驅入囉兀 ， 五戰皆捷 ， 轉供備庫副使 （ 階官 ， 諸司副使 ， 西班 ， 從七品 ） 。 治綏德城 ， 闢地四千頃 ， 增戶千三百 ， 即知城事 。 元豐初 ， 爲鄜延都監 。 秋 ， 大稔 ， 夏人屯二千騎於大會平 ， 將取稼 。 永能簡精騎突過其營 ， 騎卒驚潰 ， 獲鈐轄二人 。 轉六宅使 （ 階官 ， 諸司正使 ， 西班 ， 正七品 ） 。 夏人患之 ， 令曰 ： 「 有得高六宅者 ， 賞金等其身 。 」 經略使呂惠卿行邊 ， 永能伏騎谷中 ， 以備侵軼 。 邊騎果至 ， 馳出擊走之 。 夏兵二萬犯當川堡 ， 永能以千騎與相遇 ， 度不能支 ， 依險設疑兵 ， 且鬥且卻 ， 而令後騎揚塵 ， 若援兵至者 ， 奮而前 ， 遂解去 。 擢本路鈐轄 。 四年 ， 西討 ， 永能爲前鋒 ， 圍米脂城 。 邊人十萬來援 ， 永能謂弟永亨曰 ： 「 彼恃衆集易吾軍 ， 營當大川 ， 宜嚴陳待其至 ， 張左右翼擊之 ， 可破也 。 」 詰旦 ， 鏖戰於無定河 ， 斬首數千級 ， 得馬三千 、 橐駝牛羊萬計 。 城猶未下 ， 密遣諜說降其東壁守將 ， 衣以文錦 ， 導以鼓吹 ， 耀諸城下 ， 酋令介訛遇乃出降 。 進東上閣門使 （ 階官 ， 橫行正使 ， 第五階 ， 正六品 ） 、 寧州刺史 （ 遙郡刺史 ） ， 以年請老 ， 不許 ， 又進四方館使 （ 階官 ， 橫行正使 ， 第四階 ， 正六品 ） 、 榮州團練使 （ 遙郡團練使 ） 。 永樂之役 ， 獻謀皆不用 。 城既陷 ， 其孫昌裔欲援之從間道出 ， 永能嘆曰 ： 「 吾結髮從事西羌 ， 戰未嘗挫 ， 今年已七十 ， 受國大恩 ， 恨無以報 ， 此吾死所也 。 」 顧易一卒敝衣 ， 戰而死 。 其子世亮與昌裔求得屍以歸 。 詔贈房州觀察使 （ 階官 ， 正任觀察使 ， 正五品 ） ， 錄世亮爲忠州刺史 （ 階官 ， 正任刺史 ， 從五品 ） ， 諸孫皆侍禁殿直 （ 階官 ， 三班使臣 ， 小使臣 ， 正九品 ） 。 永能家世州將 ， 所領多故部曲 ， 拊之有恩惠 ， 遇敵則身先之 。 下有傷者 ， 載以己副馬 ， 故能得士死力 。 遠近喜言其事 ， 稱之曰 「 老高 」 。 及死 ， 邊人無不痛惜 。 嘗過其遠祖唐綏州刺史思祥淘沙川廟 ， 得畫像及神道碑上之 ， 詔即所在賜田三十頃 ， 以奉祭祀 。